Fidelity-wagte in Oos-Kaap doodgeskiet(Argieffoto: Fidelity/Facebook) Twee Fidelity-sekerheidsbeamptes is Dinsdag in Gqeberha in die Oos-Kaap doodgeskiet terwyl nog twee ernstig beseer is. Die beamptes was in hul motor toe hulle omstreeks 11:20 aangeval is. Wahl Bartmann, hoof- uitvoerende beampte van die Fidelity-groep, sê die beamptes was besig om die Joe Slovo-woonbuurt te patrolleer toe ŉ onbekende aantal aanvallers op die voertuig toegesak het. Volgens Bartmann het die aanvallers skote op die Fidelity-motor afgevuur. Die bestuurder van die motor het probeer wegjaag terwyl die beamptes in die voertuig teruggeskiet het. JUST IN | Hundreds of bystanders gathered on the scene in Joe Slovo where two Fidelity Security guards were shot and killed. Two others were rushed to hospital. pic.twitter.com/S9LU1uPVM6 — HeraldLIVE (@HeraldNMB) July 12, 2022 Die beamptes is egter almal gewond en die bestuurder sowel as nog ’n beampte is op die toneel dood verklaar. Die ernstig beseerde beamptes is na die Mercantile‑ en Greenacres-hospitaal vervoer en is tans in ’n bedenklike toestand. Bartmann sê Fidelity se bestuurspan in Gqeberha en die polisie is onmiddellik na die toneel ontplooi. “Ons innige meegevoel gaan uit na die naasbestaandes van die oorledenes. Ons het oor die afgelope week verskeie aanvalle op ons beamptes en voertuie beleef. Dit is die derde aanval in ’n kwessie van dae. “Die voorvalle vind toenemend plaas en daar is ’n absolute minagting vir ’n ander se lewe. Hierdie sinnelose verlies aan lewens is onaanvaarbaar,” het Bartmann gesê. Hy het lede van die publiek versoek om enige inligting by Fidelity aan te meld. Dit kan by 011 766 6061 of 083 939 0300 gedoen word.